**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 17 – 7 – 2025**

**ΑΜΑΡΟΥΣΙΟΥ Αρ. Πρ.: 182**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Επόπτη Ποιότητας Πρωτοβάθμιας Εκπαίδευσης της Β΄Δ/νσης Π. Ε. Αθήνας, Σχολικούς Συμβούλους Εκπαίδευσης όλων των ειδικοτήτων εκπαιδευτικών της Β΄Δ/νσης Π. Ε. Αθήνας**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΚΑΤΑΓΓΕΛΙΑ**

**καταστρατήγησης κατοχυρωμένων εργασιακών δικαιωμάτων των εργαζόμενων εκπαιδευτικών**

Το Δ. Σ. του Συλλόγου Εκπ/κών Π. Ε. Αμαρουσίου καταγγέλλει κατηγορηματικά και απερίφραστα τις ενέργειες του κου Επόπτη Ποιότητας Πρωτοβάθμιας Εκπαίδευσης της Β΄ Δ/νσης Π. Ε. Αθήνας αλλά και των Σχολικών συμβούλων εκπαίδευσης της Β΄ Δ/νσης Π. Ε. Αθήνας, διότι εφαρμόζοντας τις βαθιά αντιεκπαιδευτικές, αντεργατικές και αντιεπιστημονικές πολιτικές του ΥΠΑΙΘΑ και της κυβέρνησης για την περιβόητη «αξιολόγηση» έχουν καταντήσει να υπερβαίνουν τα εσκαμμένα στέλνοντας μηνύματα ηλεκτρονικού ταχυδρομείου, εν μέσω θέρους και με τα σχολεία κλειστά, στις/στους Διευθυντές/Διευθύντριες των σχολείων της περιοχής ευθύνης του σωματείου μας ζητώντας τους:

Αγαπητοί/ές  Διευθυντές/ντριες καλημέρα σας,

Εύχομαι να ξεκουράζεστε και να περνάτε καλά.

Βάσει οδηγιών του Επόπτη Ποιότητας Πρωτοβάθμιας Εκπαίδευσης Β΄ Αθήνας, προκειμένου να υπάρχει μια σαφή αποτύπωση της ατομικής αξιολόγησης των εκπαιδευτικών των σχολικών μονάδων που αξιολογήθηκαν, παρακαλώ να συμπληρωθεί ο επισυναπτόμενος πίνακας στον οποίο θα αναφέρετε **τον αριθμό εκπαιδευτικών που αξιολογήσατε στο πεδίο Α2 και Β  (όσο πιο σύντομα μπορείτε, το καλύτερο θα ήταν**έως και **την Παρασκευή 18 Ιουλίου 2025).**

Σας ευχαριστώ για τη συνεργασία.

 Καλό καλοκαίρι!

  Με εκτίμηση

Όνομα Σχ. Συμβούλου

*Υ.Γ. Όσοι/ες δεν είχατε υποψήφιους/ες εκπαιδευτικούς προς αξιολόγηση επιστρέφετε το αρχείο συμπληρώνοντας τον πίνακα με παύλες.*

Πρόκειται για το έσχατο σημείο κατάπτωσης, ντροπής και γελοιοποίησης τόσο του κου Επόπτη «Ποιότητας» Πρωτοβάθμιας Εκπαίδευσης όσο και των κυρίων/κυριών Σχολικών Συμβούλων Εκπ/σης που ακολουθούν και υλοποιούν τις εντολές του.

Κατάπτωση επιστημονική, διότι όλοι/όλες τους γνωρίζουν ότι οι πολιτικές και το αφήγημα που υπηρετούν και εφαρμόζουν περί της εφαρμογής της «αξιολόγησης» στη βάση των νόμων 4692/2020 & 4823/2021 τόσο για την «αυτοαξιολόγηση» της σχολικής μονάδας όσο και για την ατομική «αξιολόγηση» των εκπαιδευτικών έχει πλήρως καταρρεύσει, εξαιτίας των συντεταγμένων αγώνων του κλάδου και της Δ.Ο.Ε. και είναι απαράδεκτο αυτοί ως «επιστήμονες» να εδράζουν την επιτυχία των ενεργειών τους και της «εργασίας» τους στην καταστολή και στο φόβο των υφισταμένων τους εκπαιδευτικών κάνοντας ότι αγνοούν την πραγματικότητα των σχολικών μονάδων.

Ντροπή διοικητική, διότι θα έπρεπε να γνωρίζουν από την μέχρι τώρα θητεία τους ως εκπαιδευτικοί και στελέχη της εκπαίδευσης ότι τα σχολεία της πρωτοβάθμιας εκπαίδευσης δεν λειτουργούν από 22 Ιουνίου έως 31 Αυγούστου εκάστου έτους και θα έπρεπε νωρίτερα και το αργότερο έως τις 21 Ιουνίου και πριν το κλείσιμο των σχολείων να έχουν διεκπεραιώσει τις όποιες διοικητικού χαρακτήρα εκκρεμότητες είχαν. Περαιτέρω δε, ντροπή διότι η διοίκηση δεν μπορεί να ασκείται χωρίς έγγραφες και ενυπόγραφες εντολές των Προϊσταμένων Αρχών, οι οποίες δίνουν τις εντολές στις/στους υφισταμένους τους προς εφαρμογή, ιδιαιτέρως όταν οι υπάλληλοί τους τελούν σε νόμιμη άδεια με τις υπηρεσίες τους κλειστές.

Γελοιοποίηση, εξαιτίας της εμμονής τους με τις συνεχείς και επαναλαμβανόμενες καταγραφές (ηλεκτρονικές, έγγραφες, προφορικές, με σήματα καπνού, με σήματα του κώδικα Μορς κ.λπ.) των εκπαιδευτικών των σχολικών μονάδων που αξιολογήθηκαν, λες και ο αριθμός των εκπαιδευτικών που αποδέχτηκαν τον επιστημονικό και προσωπικό εξευτελισμό της «αξιολόγησης» μη εφαρμόζοντας τις θέσεις του κλάδου και της Δ. Ο. Ε. θα αυξηθεί.

Πληροφορούμε τον κο Επόπτη Ποιότητας της Πρωτοβάθμιας Εκπαίδευσης της Β΄ Δ/νσης Π. Ε. Αθήνας και τις/τους Σχολικούς Συμβούλους της Β΄ Δ/νσης Π. Ε. Αθήνας πως ό, τι και να κάνουν οι εκπαιδευτικοί δεν πρόκειται να υποχωρήσουμε στις πιέσεις τους και στην τρομοκρατία του ΥΠΑΙΘΑ και της κυβέρνησης που μας ασκούνται προκειμένου να εφαρμοστεί η «αξιολόγηση» και να διαλυθεί το Δημόσιο Σχολείο που υπηρετούμε με την ψυχή μας και όλες μας τις δυνάμεις.

Προτρέπουμε και καλούμε τον κο Επόπτη «Ποιότητας» της Πρωτοβάθμιας Εκπαίδευσης της Β΄ Δ/νσης Π. Ε. Αθήνας και τις/τους Σχολικούς Συμβούλους Εκπ/σης να έρθουν στα σχολεία μας, όταν είναι ανοιχτά και να διαπιστώσουν με τα μάτια τους που έχουν καταντήσει αυτοί οι ίδιοι την ποιότητα της παρεχόμενης Δημόσιας και Δωρεάν Εκπαίδευσης με τις πολιτικές που υλοποιούν και εφαρμόζουν, με τα 25άρια τμήματα, την περικοπή της χορήγησης εκπαιδευτικών Παράλληλης στήριξης (ένας δάσκαλος προς ένα μαθητή με βάση τις αποφάσεις των ΚΕΔΑΣΥ), την ανυπαρξία – απαγόρευση της ενισχυτικής διδασκαλίας για όσες/όσους μαθητές μας έχουν ανάγκη κ.ά. και να πάρουν θέση για όλα αυτά υπέρ μας και υπέρ όλων όσων διεκδικούμε για το καλό του Δημόσιου Σχολείου και των μαθητών μας, εκτός κι αν στη λογική τους πρυτανεύει περισσότερο η διατήρηση της θέσης τους και η μη επιστροφή τους στην τάξη και στο τόσο σημαντικό και δύσκολο έργο του δασκάλου – εκπαιδευτικού της τάξης.

Καλούμε τον κο Επόπτη Ποιότητας της Πρωτοβάθμιας Εκπαίδευσης της Β΄ Δ/νσης Π. Ε. Αθήνας και τις/τους Σχολικούς Συμβούλους της ομώνυμης Διεύθυνσης Π. Ε. ΝΑ ΣΕΒΑΣΤΟΥΝ ΤΑ ΚΑΤΟΧΥΡΩΜΕΝΑ ΕΡΓΑΣΙΑΚΑ ΔΙΚΑΙΩΜΑΤΑ ΤΩΝ ΕΚΠΑΙΔΕΥΤΙΚΩΝ ΚΑΙ ΤΙΣ ΘΕΡΙΝΕΣ ΔΙΑΚΟΠΕΣ ΤΟΥΣ ΚΑΙ ΝΑ ΠΑΨΟΥΝ ΝΑ ΤΑ ΑΜΦΙΣΒΗΤΟΥΝ ΜΕ ΤΙΣ ΕΝΕΡΓΕΙΕΣ ΤΟΥΣ, διότι σε άλλη περίπτωση και εφόσον στείλουν τις εντολές τους εγγράφως και ενυπογράφως, θα αναζητηθούν πειθαρχικές και ποινικές ευθύνες σε βάρος τους από το σωματείο μας.

Καλούμε το Δ. Σ. της Δ. Ο. Ε. να επιληφθεί του παραπάνω θέματος.

Τέλος, για άλλη μια φορά, τονίζουμε ότι παρέχουμε πλήρη συνδικαλιστική και νομική κάλυψη στα μέλη του σωματείου μας, ώστε να μην εφαρμόζουν κανενός είδους εντολές από την πλευρά φορέων της υπηρεσίας με τις οποίες καταστρατηγούνται – καταργούνται κατοχυρωμένα εργασιακά μας δικαιώματα.

